b'\n_START_ARTICLE_\nKazys Tallat-Kelp\xc5\xa1a\n_START_PARAGRAPH_\nKazys Tallat-Kelp\xc5\xa1a (1893 m. spalio 28 d. Padievy\xc4\x8dio vienkiemis, dab. Laukuvos seni\xc5\xabnija, \xc5\xa0ilal\xc4\x97s raj. \xe2\x80\x93 1968 m. sausio 1 d. \xc4\x8cikaga) \xe2\x80\x93 Lietuvos karinis veik\xc4\x97jas, brigados generolas.\n_START_SECTION_\nBiografija\n_START_PARAGRAPH_\nMok\xc4\x97si Kaune, 1914 m. baig\xc4\x97 Kauno Komercijos gimnazij\xc4\x85._NEWLINE_Karo tarnyb\xc4\x85 po moksl\xc5\xb3 Lietuvoje, prad\xc4\x97jo Rusijos imperijos kariuomen\xc4\x97je, tarnavo kavalerijoje. Dalyvavo Pirmajame pasauliniame kare, buvo su\xc5\xbeeistas. 1915 m. suteiktas karininko laipsnis._NEWLINE_1918 m. gr\xc4\xaf\xc5\xbeo \xc4\xaf Lietuv\xc4\x85. 1919 m. Lietuvos kariuomen\xc4\x97s savanoris. Tarnavo kavalerijoje. 1919 m. karo misijos prie Lietuvos taikos delegacijos Pary\xc5\xbeiuje narys. 1920 m. Antrojo raiteli\xc5\xb3 pulko IV eskadrono vadas, kapitonas. 1920 m. Lietuvos karinis atstovas Latvijoje ir Estijoje._NEWLINE_1926 m. Briuselyje baig\xc4\x97 Belgijos Generalinio \xc5\xa1tabo akademij\xc4\x85, gr\xc4\xaf\xc5\xbe\xc4\x99s \xc4\xaf Lietuv\xc4\x85 u\xc5\xbe\xc4\x97m\xc4\x97 \xc4\xafvairias pareigas rikiuot\xc4\x97je ir \xc5\xa1tabuose, Kauno karo mokyklos, Auk\xc5\xa1t\xc5\xb3j\xc5\xb3 karinink\xc5\xb3 kurs\xc5\xb3, Vytauto Did\xc5\xbeiojo auk\xc5\xa1tosios karo mokyklos taktikos ir karo meno istorijos d\xc4\x97stytojas. 1934\xe2\x80\x931940 m. Lietuvos kariuomen\xc4\x97s kavalerijos vir\xc5\xa1ininkas. 1935 m. brigados generolas. 1936 m. kaip Lietuvos kariuomen\xc4\x97s atstovas dalyvavo Anglijos karaliaus Jurgio V laidotuv\xc4\x97se. 1940 m. TSRS okupavus Lietuv\xc4\x85, i\xc5\xa1 kariuomen\xc4\x97s atleistas. 1944 m. i\xc5\xa1 Lietuvos pasitrauk\xc4\x97 \xc4\xaf Austrij\xc4\x85, o 1945 m. \xc4\xaf Vokietij\xc4\x85. 1949 m. spalio 29 d. emigravo \xc4\xaf JAV._NEWLINE_Bendradarbiavo karin\xc4\x97je spaudoje.'